Ritratt: Miguela Xuereb .td_uid_2_6037cc003777c_rand.td-a-rec-img{text-align:left}.td_uid_2_6037cc003777c_rand.td-a-rec-img img{margin:0 auto 0 0} It-Tlieta filgħaxija. Ħafna Maltin inġabru quddiem it-televixin biex isegwu d-dettalji ta' dak li seħħ matul il-ġurnata fil-Qorti u fi bnadi oħra ta' Malta. It-tmienja. Jibdew l-aħbarijiet tal-istazzjon nazzjonali. Mill-ewwel jinfurmawna li dalwaqt se jwaqqfu l-bulettin għal xandira minn Kastilja. Ftit minuti wara l-aħbarijiet jieqfu ħesrem u l-iskrin jimtela bil-bnadar. Quddiemhom, fin-nofs eżatt, jitfaċċa l-Prim Ministru Robert Abela. Ineħħi l-maskra u jgħidilna xi ħaġa li ilu jgħidilna kemm ilna nisimgħuh jitkellem: li l-istituzzjonijiet qed jaħdmu! Robert Abela ma qal xejn li ma konniex diġà smajna fl-2017, meta lill-poplu Malti qalulu li Konrad Mizzi u Keith Schembri kien jixirqilhom iżommu posthom fil-Ministeru u f'Kastilja biswit Joseph Muscat. Intant, malli serrħu moħħhom li rebaħ il-Labour, il-kriminali taw l-ordni biex tinqatel Daphne Caruana Galizia. Meta skont Robert Abela l-istituzzjonijiet kienu qed jaħdmu, il-kriminali rnexxielhom joqtlu lil Daphne bl-iktar mod brutali possibbli. Id-dinja kollha ħarset lejna bi stmerrija u b'ħafna mistoqsijiet li għalihom il-partit ta' Robert Abela kellu risposta waħda: l-istituzzjonijiet qed jaħdmu. Anzi, skont Robert Abela, kienet il-familja tal-vittma li kienet qed tfixkel lill-istituzzjonijiet f'ħidmiethom. Sadanittant, kif smajna fil-Qorti, lill-kriminali kienu qed jinfurmawhom bil-quddiem x'se jiġri u meta, kif u fejn se jarrestawhom. Ma' dak li qed jiġi akkużat li huwa l-moħħ wara l-assassinju, il-Prim Ministru Joseph Muscat beda chat fuq WhatsApp u fiha daħħal lil Keith Schembri. Eventwalment Schembri tilef il-mobile u kulma kellu ġo fih. Imma qabel tilfu, fl-erbgħa ta' filgħodu, fuq talba ta' Joseph Muscat, ċempel lil Yorgen Fenech biex jgħidlu ma jaħrabx u jħallihom jarrestawh! Dakinhar ukoll, skont Robert Abela, l-istituzzjonijiet kienu qed jaħdmu. Tant kienu qed jaħdmu l-istituzzjonijiet li min suppost kien qed jinvestiga l-assissinju ta' Daphne nstab li kien isiefer mal-allegat mandant. Kienu jgħidulu z-ziju Silvio jew Silvio l-oħxon , kienu jmorru jaraw il-logħob taċ-Champions League flimkien u ġieli ltaqgħu għal xi platt kannelloni l-forn. Fl-istess żmien, min suppost kien qed jinvestiga l-korruzzjoni u l-abbużi ta' poter li kixfet Daphne Caruana Galizia, il-files użahom biex iżejjen l-ixkafef tad-Depot. Anki dak iż-żmien Robert Abela kien jgħidilna li l-istituzzjonijiet qed jaħdmu. Probabbli, meta l-allegat mandanti tal-assassinju kien mistieden għall- birthday party tal-Prim Ministru Muscat fil-Girgenti, bejn tazza Petrus u oħra, id-diskussjoni kienet fuq kemm l-istituzzjonijiet qed jaħdmu. Anke meta, kif intqal fil-Qorti, l-eks Kummissarju kien jiltaqa' mal-kriminali biex jiddiskuti r- recordings ta' Melvyn Theuma, skont Abela l-istituzzjonijiet kienu qed jaħdmu. Kif kienu qed jaħdmu meta taw job fantażma lil Melvyn Theuma jew kif kienu qed jaħdmu meta, kif irriżulta fil-Qorti, Kenneth minn Kastilja ntbagħat iwiegħed lill-kriminali li kienu se joħorġu mill-ħabs u kienu se jitħallsu miljun ewro. Din li l-istituzzjonijiet qed jaħdmu mhix aħbar ġdida li tana Robert Abela nhar it-Tlieta. Hija aħbar riċiklata li tfisser biss li Keith Schembri kien u għadu jagħmel li jrid, Konrad Mizzi kien u għadu Membru Parlamentari, Chris Cardona kien u għadu jgawdi l-ħajja kif jaf hu, u Joseph Muscat kien u għadu l-iktar politiku korrott fl-istorja ta' pajjiżna. L-uniku aħbar li kellu x'jagħtina l-Prim Ministru kienet li biex wasalna għall-arrest ta' min allegatament għamel il-bomba li qatlet lil Daphne, l-istituzzjonijiet kellhom inaqqsu l-piena lil wieħed mill-kriminali li ammetta li ta sehmu biex jisploduha. Aħbar oħra li seta' jagħtina l-Prim Ministru kienet li dan il-kriminal semma li hemm politiċi implikati f'atti kriminali. Imma jidher li l-istituzzjonijiet, li skont Robert Abela kienu u għadhom jaħdmu, ma rnexxilhomx isibu evidenza biex jissostanzjaw din l-informazzjoni ġdida. Tgħid illejla se jerġgħu jwaqqfu l-aħbarijiet biex Robert Abela jgħidilna min huma dawn il-politiċi? .td_uid_3_6037cc0037972_rand.td-a-rec-img{text-align:left}.td_uid_3_6037cc0037972_rand.td-a-rec-img img{margin:0 auto 0 0}